20. október 2022

Testovanie v opatrovateľskom zariadení prináša sľubné vyhliadky na úspešné nasadenie inteligentného riešenia od spoločnosti Henkel pri manažmente inkontinentných pacientov

**Henkel Qhesive Solutions prináša sľubné výsledky zo skúšania riešenia Smart Adult Care**

Düsseldorf – Zoči-voči starnúcej populácii budú inteligentné technológie zohrávať rozhodujúcu úlohu v zlepšovaní kvality života a dôstojnosti našich starších spoluobčanov. Riešenia od Henkel Qhesive Solutions ukazujú, ako budú inovácie pomáhať pri riešení problémov v starostlivosti o ľudí, ktorí trpia inkontinenciou. Dlhodobé skúšanie riešenia *Smart Adult Care* (inteligentná starostlivosť o dospelých), ktoré nedávno prebiehalo v jednom z talianskych opatrovateľských zariadení, preukázalo, že digitálne plienky dokážu zlepšiť kvalitu života pacientov vďaka ich včasnej výmene a zároveň personálu umožňujú venovať sa poskytovaniu kvalitnejšej starostlivosti.

Riešenie Smart Adult Care – ktoré je súčasťou portfólia Henkel Qhesive Solutions a bolo vyvinuté v spolupráci s firmou Smartz AG – vďaka flexibilným plošným snímačom priamo na zadnej časti výrobkov proti inkontinencii transformuje bežné plienky na inteligentné prepojené zdravotnícke pomôcky. Plošný snímač umožňuje vzdialene monitorovať vlhkosť, pohyb a teplotu pomocou webového rozhrania alebo aplikácie prostredníctvom cloudovej technológie. Systém tiež dokáže detegovať pády a posielať výstražné upozornenia ošetrujúcemu personálu.

**Od hádania k dátam**

Inteligentné riešenia sa zameriavajú na jeden z hlavných problémov starostlivosti o pacientov s inkontinenciou. Keď zdravotne postihnuté osoby nedokážu komunikovať svoje potreby, ošetrujúci personál ich musí pravidelne kontrolovať a vymieňať im plienky podľa nastaveného režimu, ktorý nie vždy zodpovedá skutočnej potrebe ich výmeny. Neskorá výmena plienok môže spôsobovať zdravotné komplikácie, akými sú napríklad iritačná kontaktná dermatitída (plienková dermatitída), či dokonca preležaniny, ako aj pocity frustrácie a nepohodlia súvisiace s únikmi moču. Na druhej strane, príliš častá výmena plienok je pre personál časovo náročná, pričom nadmerná spotreba plienok zvyšuje množstvo odpadu a náklady. Obidva uvedené prístupy majú vplyv na pohodlie a dôstojnosť pacientov. S naším inteligentným riešením nie je potrebné hádať, pretože upozornenia odosielané v reálnom čase umožňujú poskytovať náležitú starostlivosť vtedy, keď je potrebná. Výrobcovia plienok tak môžu zohrať významnú úlohu pri zlepšovaní života pacientov aj ich ošetrovateľov.

**Podpora kvalitnej starostlivosti**

Cieľom testovania v 180 lôžkovom opatrovateľskom zariadení v Taliansku bolo overiť spoľahlivosť tohto riešenia a získať ďalšie praktické poznatky a skúsenosti na jeho ďalšiu implementáciu a vývoj. Do trojmesačného skúšania bolo zaradených dvadsaťpäť klientov zariadenia, ktorí trpeli inkontinenciou moču. Hoci sa toto zariadene už predtým vyznačovalo veľmi efektívnou spotrebou plienok, s riešením Smart Adult Care sa im podarilo ich spotrebu ešte znížiť, pričom súvisiace náklady klesli o 16 %. Úspora plienok a nákladov sa preto pre iné zariadenia odhaduje na ešte vyššej úrovni. Okrem toho, ošetrujúci personál má viac času, ktorý môže venovať poskytovaniu kvalitnej starostlivosti, pretože vďaka nášmu riešeniu sa podarilo ušetriť približne osem hodín na pacienta za mesiac, ktoré boli potrebné na starostlivosť o inkontinentných pacientov. Zníženie únikov moču o 81 % zároveň výrazným spôsobom zlepšilo pohodlie a zdravie pacientov a ošetrujúci personál udáva aj zlepšenie zdravia ich pokožky.

Jedna z ošetrujúcich sestier, ktoré boli do skúšania riešenia Smart Adult Care zapojené, uviedla, že toto riešenie *„bolo výnimočne dobré z pohľadu zdravia pokožky pacientov, zlepšilo ich spánok a pomohlo predchádzať tráveniu dlhého času v mokrých plienkach“*. Zamestnanci zariadenia tiež potvrdili, že Smart Adult Care by odporučili aj ostatným zariadeniam, pričom jeden z ošetrovateľov vyzdvihol skutočnosť, že toto riešenie *„umožňuje lepšiu dennú organizáciu práce“* a je *„výnimočne nápomocné pri súčasnom nedostatku personálu“*.

*„Pre pacientov a ich ošetrovateľov môže byť zvládanie inkontinencie emocionálne aj fyzicky nesmierne náročné, ale toto skúšanie ukazuje, že inteligentné produkty ho dokážu zásadným spôsobom zmierniť,“* vysvetľuje Ulrich Wagner, riaditeľ obchodného vývoja digitálnych hygienických riešení pre región EIMEA. *„Pri každodennom použití Smart Adult Care prináša praktické riešenie na manažovanie inkontinencie oveľa citlivejším spôsobom a ošetrovateľom umožňuje zamerať sa na poskytovanie najlepšej možnej starostlivosti.“*

**Henkel Qhesive Solutions – od inteligentnejších k lepším**

Smart Adult Care je inovatívne riešenie od [Henkel Qhesive Solutions](https://www.henkel-adhesives.com/us/en/services/data-enabled-services/henkel-qhesive-solutions.html). So svojím portfóliom spoľahlivých inteligentných riešení je Henkel Qhesive Solutions lídrom digitálnej transformácie vo veľkovýrobných priemyselných odvetviach. Táto špecializovaná divízia vyvíja inovácie pre širokú škálu priemyselných odvetví, od inteligentných nositeľných doplnkov, akými sú prepojené zdravotnícke pomôcky, až po inteligentné továrne a zariadenia pre inteligentnú domácnosť.

*„Henkel Qhesive Solutions využíva výhody megatrendov ako digitalizácia a internet vecí na tvorbu riešení, ktoré sú nielen inteligentnejšie, ale zároveň zlepšujú život ľudí,“* hovorí Stephan Buschhüter, riaditeľ trhovej stratégie pre digitálne riešenia. *„Spájame dlhoročné skúsenosti spoločnosti Henkel v oblasti materiálových vied a chémie s inteligentnou analytikou. V tomto bode ich zbližovania dokážeme povzniesť a vylepšiť existujúce produkty a procesy tak, aby riešili problémy dneška aj zajtrajška. Smart Adult Care je stelesnením tejto filozofie.“*

Ak sa chcete dozvedieť viac o Smart Adult Care alebo získať ďalšie informácie o jeho testovaní, navštívte stránku [Henkel Smart Adult Care](https://www.henkel-adhesives.com/us/en/services/data-enabled-services/henkel-qhesive-solutions/smart-adult-care.html) alebo kontaktujte tím spoločnosti Henkel.

**O spoločnosti Henkel**

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

**O spoločnosti Henkel Slovensko**

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne  vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)